Tjostolv Moland begraves neste torsdag
Det vil bli en samling for media før begravelsen.
(Tvedestrandsposten) Sokneprest Elin Ann Øvensen skal være til stede i begravelsen til Tjostolv Moland, som det nå er bestemt at finner sted torsdag om ei uke.
Soknepresten har i fire år arbeidet som en av kirkeverge Mathilde Molands nærmeste kolleger.
Begravelsen er åpen for alle, men media har fått restriksjoner.
Samling før begravelsen
I utgangspunktet har familien ikke ønsket media til stede i begravelsen.
Likevel åpnes det nå for at media kan komme til en samling med sjømannsprest Knut Lyngseth før begravelsen.
Det vil også bli gitt anledning til å ta noen bilder på utsiden av kirken før begravelsen.
Sjømannsprest forretter
Det er sjømannsprest Knut Lyngseth som vil forrette. Knut Lyngseth har besøkt Tjostolv Moland og Joshua French flere ganger, og ble etter hvert godt kjent med dem.
Sokneprest Elin Ann Øvensen skal også være delaktig i begravelsen.
Midt oppi alt det tunge, tror Eli Ann Øvensen at familien også føler en form for lettelse over at deres sønn og bror nå er kommet hjem, og at begravelsen kan finne sted.
Mathilde har vist styrk
- Du som nærmeste kollega har kanskje også sett hvordan denne tiden har vært for Mathilde og familien?
- Det har vært en spesiell tid, en vet jo at det har vært tungt for dem. Veldig spesielt har det vært og jeg har følt med henne og familien.
- Mathilde har også sagt at det har vært fint å ha jobben «i det gule huset» å gå til midt i den vanskelige tiden?
- Det å ha jobben i hverdagen gir jo noe annet å tenke på, det kan nok være en styrke. Og jeg tenker at Mathilde, hun har vært veldig sterk denne tiden. Kanskje til og med utenom det vanlige sterk. Og hun har prøvd å være positiv. Det må jeg si at jeg som kollega beundrer henne for.
- Verden er liten og livet er sårbart
- Denne saken i lille Vegårshei, som har fått så massiv mediedekning, har den forandret deg på noe vis?
- Det en ser, det er at vi lever i en verden hvor en liten kommune blir forbundet med andre plasser helt andre steder på jorda. I vår globale virkelighet hvor både nett og moderne kommunikasjon gjør at verden er liten og at livet er sårbart. Vi er små mennesker i verden, og livet kan by på så mye som kan være en utfordring og tungt å bære, sier Elin Ann.
- Tjostolv Moland og Joshua French og familiene har også vært nevnt i kirkebønner nokså ofte. Det er klart at denne saken har preget oss. Jeg tror at bønnene har gitt og gir styrke, sier hun.
- Samtidig har vi følt oss litt maktesløse, og har måttet stå i det uten å kunne gjøre så mye.
- Det var jo ikke slik noen av oss hadde ønsket at det skulle bli. Jeg håper at familien får styrke i denne tiden til å bære det utfallet som det ble, sier Øvensen stille.
- Mitt sterkeste ønske
Mathilde Moland er takknemlig for at det er Knut Lyngseth som skal forrette begravelsen.
- Det var absolutt mitt ønske at det var ham som skulle gjøre det. Knut Lyngseth har blitt godt kjent med Tjostolv i løpet av disse årene. Det har betydd enormt at han har besøkt ham i løpet av denne tiden. På denne måten har vi fått enda mer kontakt med Tjostolv, for Knut har besøkt oss også etter at han har vært nede hos dem i Kongo. Selv reiste jeg også sammen med ham i april.
Mathilde er glad for at hjemsendelsen av sønnens båre gikk fortere enn først forventet.
- Vi er glad for at vi nå kan få gjennomført begravelsen, sier hun til Tvedestrandsposten.
Takknemlig for omtanke
Mathilde er fremdeles takknemlig når folk rundt henne viser sin omtanke for henne og familien.
- Både besøk, sms og telefoner setter jeg veldig stor pris på. Så hvis noen føler for å gjøre det er de hjertelig velkomne til det, sier Mathilde.